**Әулие ағаш**

Авторы: Хан Асанов

**Қатысушылар:**

**Ғайыпбай** – емші

**Арызгүл** – Ғайыпбайдың әйелі

**Жаңабай** –Ғайыпбайдың көршісі әрі досы

**Тәнтәй** – Ғайыпбайдың досы

**Апасы және массовка**

***Бірінші көрініс.***

*Оқиға ауылдық жердегі бір шаңырақта өтеді. Үлкен үй, үй алдында алып ағаш бар, ағаштың жанында бұлақ ағып тұр. Үй есігінің алдында Ғайыпбай ескі телевизорды жөндеп отырады. Үйден әйелі Арызгүл шығады.*

**Арызгүл.** *(Есікті жауып)* Ісіңнің пайдасы болса мұрнымды кесіп берейін.

**Ғайыпбай.** Пайдалы іс адамды шаршатады. Маған мұрынсыз қатын керек деймісің?

**Арызгүл.** *(Жанына отырып)* Әне, бірдеме десем болды, сөзі дайын тұрады.

**Ғайыпбай.** Не жетпейді, не жетпейді саған осы?

**Арызгүл.** Ойбай, не жетпейді дейді ғой, айтсам бәрін жеткізіп беретіндей... Ішіп – жемнен бастайын ба, киетіннен бастайын ба?

**Ғайыпбай.** За то, руханият жағынан сенен бай адам жоқ осы ауылда.

**Арызгүл.** Я, керікетесің де отырасың өмірі. *(пауза)* Айттық қалада тұрайық деп кезінде. Жоқ, ауылда тұрамыз, мен қара шаңырақты тастап кетпеймін деп қалдың осында. Ессіз қалғыр қара шаңырақтың бүкіл малында туған – туысқаның талап кеткен жоқ па еді енем өлгенде.

**Ғайыпбай.** Қой қайдағыны айтпа.

**Арызгүл.** Не, нені айтпау керек екен. Өтірік па, саған тышқақ лақта тастап кеткен жоқ қой солар. Ал сен болсаң бар тапқан – таянғаныңды соларға беріп қойып отырысың мынау. Мына ессіз қалғыр моладан шықсаң, шарбақтың ар жағында 21 – ғасыр екенін білесің бе? Сен отырсың Сталиннің көзін көрген телвизорды жөндеп. Бұлда бұзылмайтын еді. Арақ төгілмесе.

**Ғайыпбай.** Ол енді сенің ұқыпсыздығың. Байқамайсың ба?

**Арызгүл.** Құрып кеткір, құртшы осыны көзіме көрсетпей. Қыркүйекке де бір ай қалды, балалардың киімі, оқуға дайындалуы бар осыларды ойлайсың ба сен осы? Есілдертің әркімнің шаруасын бітіріп, тегін арақ ішу. Ей, айналайын – ау, сені әркім келіп пайдаланып жүргенінен хабарың бар ма? Шаруасын істеп болғасын арзан – парзан арағын ұстатып жібереді, болмаса өздері бірге ішеді. Үйге апаратын тамақ бер деп неге айтпайсың сен осы, а?

*(Талдың маңына Жаңабай мен Тәнтәй келіп отырады.)*

**Жаңабай.** Ғайпбай. Ей, Ғайыпбай келсей мында, қатыныңнан ұрыс есітіп отыра бермей.

**Арызгүл.** Міне тағы келді мыналар сүмірейіп, *(Ғайыпбай орынынан тұрып кетіп қалады.)* Ей, алқаш! Жөндесей мынаны.

**Ғайыпбай.** Қанша жөндесеңде арағы алынбайды.

**Арызгүл.** А, сен арақ үшін жөндеп отыр екенсің ғой, алқаш, сен барып тұрған алқашсың. *(телевизорды бір тебеді де кетіп қалады.)*

*Ғайыпбай екеуінің жанына келеді.*

**Тәнтәй. *(****Шақшасын шығарып насыбай атады)* Қатын мен кітаптың сөзі таусылмайды өмірде. *(екінші қалтасынан карта алып таратады үшеуіне)* Сенің осы ағашыңның саясы менің қолыма қуат береді. Кеше Еркіннің үйіндегі ойынды осы жерге ұйымдастыру керек еді.

**Жаңабай.** Қол шықты ма?

**Тәнтәй.** Қой жоқ, өз ақшаммен қайттым. Басында көтеріп отырғам қоққа түсіп қалдым. Қаладан келген бір пацан қолында ештеңе жоқ менімен айдасып отыр еді басында. Біраз айдасып оны жұлып алдым. Шар 500 ден болды ғой. Отырған бір кезде, мені тағы алдап отырған шығар мына боқмұрын деп қолын көрсем үш тұз екен. Бәрінен айырылып қалдым сол жерде, келген ақшаммен қайттым ғой. Ал мына жерге келсем рахаты осы *(қолындағы картаны аша салып)* козерной. Мынаны қараңдар *(картаны араластырып, таратады да, өзінікін ашады)* үш тұз. *(тағы бірнеше рет қайталайды, қайталанған сайын тұз шыға береді. Отырған екеуі таңқалып, одан әрі тамашалайды.)*

**Ғайыпбай.** Сендерді осы жерге ойнатып неге жарыққа ақша алмаймын осы? Шар 500 ден болса 5000 теңге. Күніне кім беріп жатыр маған оны, айына да таппаймыз ғой, а? Ұтқандардан алатын партым мен шот алым бар.

**Тәнтәй.** Иә, суыңмен картаңды сатсаң олда біраз ақша. Сөйтіп казино ашып ал! *(Жаңабай екеуі Ғайыпбайды мазақ етіп күледі)*

**Жаңабай.** Әй досым аңғалсың ғой. Әркімнің үйінде қашып – пұшып ойнап жүрген мыналар мына жерге келеді деймісің?

**Тәнтәй.** *(телефоны шырылдайды.)* Алло, я, иә, мен ғой! Қалаға ма? Қанша адам? Болды міне қазір... Ана көк дарбаза ғой иә? Бара жатырмын. *(трупканы қойып)* Мен қалаға адам апарып тастайын, *(Жаңабайға қарап*) сен не істейсің?

**Жаңабай.** Үй жақтан түсіп қалам.

*Екеуі кетеді, Ғайыпбай сәл отырып, үйіне барады. Әйелі есік алдында кір жуып отырады*.

**Ғайыпбай.** Қатын, айтсам сенбейсің.

**Арызгүл.** Не болды?

**Ғайыпбай.** Жаңа Тәнтәй, Жаңабай үшеуміз карта ойнадық қой, Тәнтәйдің қолына қатарынан 10 шақты рет тұз түсті.

**Арызгүл.** Енді, не дейсің маған? Соны айту үшін келдім демеші маған. Адамның қаны басына шауып тұрғанда бес жасар баланың әңгімесін айтып.

**Ғайыпбай.** Оған қол шыққаны маңызды емес, қайда отырып шыққаны маңызды болып отыр ғой!

**Арызгүл.** Қайда шығыпты?

**Ғайыпбай.** Мына біздің ағаштың қасында.

**Арызгүл.** Енді, шықса не қылыпты?

**Ғайыпбай.** Негізі мына ағаштың бір құдіретті күші бар. Біз оны білмей жүрміз...

**Арызгүл.** Алжымаш. Арақтан миың құрғайын депті.

**Ғайыпбай.** Енді, қарасай, ол мүмкін бе, қатарынан 10 – шақты рет!

**Арызгүл.** Ие,аңқау алқаш... Сен Тәнтәйдің картожник екенін білмейтін бе едің? Ол деген сұмырай емес пе, сендерді алдап отыр ғой, картадан қол жасап алып.

**Ғайыпбай**. Алдаса алдаған шығар, бірақ ағаштың бір құдіреті бар!

***Екінші көрініс.***

*Ғайыпбай талдың жанына отырып алып, бұлақтан су ішіп отырады.*

**Ғайыпбай.** *(суды алақанымен ішіп)* Әттең, әттең... Осыншама дәмді болар ма еді? Сен маған үйдегі аждаһалы қатынымнан да тәттісің ғой! Ол да тәтті болды басында, кейін дәмі өзгеріп кетті. Ал сен бала кезден бері татып келе жатқан зәм – зәм суымсың. Мен қандай жағдайда келсем де сенің дәміңді бірден ажырата аламын. Мен сені жақсы көрем, сенің де мені жақсы көретініңді білемін. Екеуміздің махаббатымызды мәңгілік болуын қаласаң бір сәтке болса да, *(сұқ саусағы мен бас бармағы арқылы кішкентай өлшемді көрсетіп)* чут – чут осындай спирт ағызшы. *(Алақанын тосып, суды ауызына апарады да төгіп тастайды.)* Болмайды дейсің ғой ә...

*(терезеден әйелі қарап тұрады)*

 Сен менің кеудемдегі барлық аурулардың дәрісі, жанымның емі едің ғой! Басымның қалай солқылдап отқанын сезсең ғой, тым болмаса бір рет.

**Арызгүл.** *(терезеден)* Кіммен сөйлесіп отыр? Мынаның есі ауысайын деген бе? Әбден арақты ішіп алжиын деген екен. О, сорлы қақбас.

**Ғайыпбай.** Мен сенің рақымыңа бөленіп өстім ғой, алысқа ұзап кетсем сенің әр тамшыңды сағынамын, алысқа емес тіпті, мына көршінің үйіне кетсем болды, сен десе емешегім езіледі де тұрады. Қалай қыл дейсің, маған не істе дейсің? *(ағашқа қарап орнынан тұрады)* Тым болмаса сен бірдеңе десейші, төбемнен төніп тұра бермей. *(қос қолын көтере теңселіп)* Келіссең осындай белгі берші.

**Арызгүл.** *(орамалымен көз жасын сүртіп тұрады)* Алжыды мынау, енді қайттім? Шиеттей бала – шағаммен қалай күн көрем? Осы кеткені кеткен, одан да сау – саламат арағын ішіп жүре бергені жақсы еді ғой! О, құдай осылай қинайтындай не жаздым саған?

**Ғайыпбай.** *(Бұлаққа еңкейіп су ішеді де орнынан тұрып ағашқа бүркіп, қолын бір сілтейді.)* Сені де ғасыр жасаған ағашы дейді – ау! Адамға бір рақымшылығың жоқ. *(сұқ саусағы мен бас бармағы арқылы кішкентай өлшемді қайта көрсетеді)* тым болмаса міне... *(сол саусағының ішінен көрінген бейнелерге жүргізіп келе жатып әйелін көріп қалады. Қолын дереу артына тығып кері айналады.)* Мына қатын мені алжып кетті деп ойлап тұрған шығар. Ұят болды – ау! Енді қайттім? *(бұлаққа)* Бәрі сенің кесірің, сұрағанымды бермей, сұрамағанымды беріп... *(Еңкейіп бұлақтан қайта су ішеді де, беті – қолын жуып орнынан тұра бергенде әйелі келеді.)*

**Арызгүл.** *(үрейлі)* Жағдайың қалай?

**Ғайыпбай.** Тәуір болып қалдым?

**Арызгүл.** Саған бірдеме көрінді ме?

**Ғайыпбай.** Жоқ, не көрінуі мүмкін?

**Арызгүл.** Мына жерде қос қолыңды көтеріп биледің ғой сен...

**Ғайыпбай.** Кім? Ә, жәй... Ағашты мазақ қылып едім ғой... *(халыққа)* Бәрін көрген екен ғой! *(тесіліп қарап тұрған әйеліне)* Не қарайсың?

**Арызгүл.** *(не дерін бәлмей сасқалақтап)* Жәй, сенің жағдайың адамды аздап қорқытып тұрғаны.

**Ғайыпбай.** *(Әйелінің өбектеп тұрғанына мықтымсып)* Қорықпа қатын! Қорқыныш бір – ақ сәт. Ғұмыр ұзағынан... Сен үйге бара бер мен жуынып алайын.

**Арызгүл.** Дәрет аласың ба?

**Ғайыпбай.** Иә. Мен дәрет алайын...

**Арызгүл.** Мен де алайын...

**Ғайыпбай.** Сен сосын аласың, бір жолата.

**Арызгүл.** *(кетіп бара жатып халыққа)* Че то бірдеме дұрыс емес. Не болсада байым күшіне мінейін деді, бұл бір жақсылық болғай.

***Үшінші көрініс.***

*Ағаштың көлеңкесінде Ғайыпбай, Тәнтәй, Жаңабай үшеуі отырады.*

**Тәнтәй.** *(Ғайыпбайға)* Бүгін ауыл мен қалаға қанша адамды тасыдым, бәрі сен туралы айтып жатыр. Денің сау ма? Кеше не болған?

**Жаңабай.** Иә, не болды? Әркім әр түрлі айтып жүр, өз ауызыңмен айтып берші.

**Ғайыпбай.** Не айтады сонда?

**Тәнтәй.** Не айтпайды? Саған жын қонып, тал мен судың істегенін қайталап жүр дейді.

**Жаңабай.** Иә, кейбіреулері саған арақ өтіп кеткен екен. Арғы аталарың мықты иман болғасын солардың киесі саған қонып жүр екен дейді.

**Тәнтәй.** Ғайыпбайға ғайыптан бірдеме болып кайып болып жүр дегенді де есіттік. Ау айтсай...

**Ғайыпбай.** (Халыққа) Ах, қатын! Осының бәрін ешкімге айтпа деп едім, ауызында қуырылған бидай тұрмайды осы әйелдің...

**Жаңабай.** Айтасың ба ей?

**Ғайыпбай.** Оның несі бар айтатын, сендердің естігендеріңнің бәрі рас. *(Кісімсініп отырып, арқасын тік ұстап, иығын артқа жазып)* Тылсым бір күш келеді. *(Екеуі таңқалып қарайды)* Ана күшті сипаттау мүмкін емес. Мені, мына мені үйде отырған жерімнен далаға алып шықты! Қалай шыққанымды білмеймін, жүріп келдім бе, ұшып келдім бе? *(екеуіне)* оны айтпап па әйелім?

**Екеуі бірдей.** Жоқ, оны айтпады.

**Ғайыпбай.** Онда ұшып шықтым. *(екеуі бір – біріне қарайды).* Мына бұлаққа тіл бітті, ол айтады маған; «менің мөлдірлігімдей не бар мына әлемде?» - дейді. Мен ештеңе деймін. «Сенің жан – дүниең» - деді, ол маған. Бір кезде мына ағаш тұрып «менің істегенімді істесең сені желмен жарысқан жаңалықтармен хабардар етемін» - демесі бар ма. Ондай бақыт кімнің басына қоныпты, тұрдым да ағаш болып шайқалдым.

**Тәнтәй.** Мынауың алжиын деген...

**Ғайыпбай.** Сосын мына бұлақтың суын ішіп қайта өзіме келдім.

**Жаңабай.** Міне саған жаңалық!

**Ғайыпбай.** Осы бұлақтың суы болмаса кім біледі, мен әлі есі ауысқан адамдай, алдыма келген достарымды танымай, жұрттың алжыған деген сөзін растап кететін шығармын.

**Тәнтәй.** Әй, Ғайыпбай! Рас саған осы шынымен арғы ата – бабаларыңнан кие қонайын деген екен.

**Ғайыпбай.** Ей Тәнтәй. Сенің кеше бізді алдап картадан қол жасап отырғаныңды да айтты ғой маған.

**Тәнтәй.** Астапыралла... Оны кім айтты?

**Ғайыпбай.** Кім болушы еді қатын да... *(сасқалақтап)* Қатын ше, анау *(қос қолын қанат секілді ербеңдетіп)* Қарға... Қатын қарға. Дәу... Өй, не айтып кеттім? Көзіме дәу қара қарға әйел бейнесінде елестейді, сол айтады маған.

**Тәнтәй.** Тағы не айтады?

**Ғайыпбек.** Не айтатын еді ол... Машинаңның маторы қызып тұрғанын айтады.

**Тәнтәй.** Ой, астапыралла – өй! Оны қайдан біледі ей?

**Ғайыпбек.** Қайдан білуші еді?.. Жүріп келгесін қызбай ма?

**Жаңабай.** Қой ә, Тәнтәй мынауың өтірікті соғып отыр.

**Ғайыпбек.** Менің қанша халықты алдайтын қулығымның жоқтығы осы екеулеріңе мәлім емес пе? Мені осындай қайғы қасіреттен алып шығатын сендердей достарым бар деп арқа сүйеп отырсам. Кетіңдер бар! Келмеңдер маған. Енді сендердің Ғайыпбай деген достарың жоқ. *(Орнынан тұрып, халыққа қарай жақындайды)* Мыналар мынаған да сенбесе қайттім. Басынан соры арылмаған сорлы қатыным ау, кеше саған не деп едім мен... Сол сені ешкімге айтпасын деп жақындаған жоқ па едім, жалықсамда. Осы екеуінен құтылсам қалғандары тәуекел. *(Дауысын шығарып, тамағын кенеп, жуандатып)* Аспандағы айдан да нұрлы не бар мына әлемде? *(жіңішке дауыспен)* Мына бұлақтың мөлдір суы Қара қарғам... *(ентелеп барып бұлақтан су ішеді. Шалқасынан жатады)* Маған бекер сенбейсіңдер! Сендердің жаман, теріс пиғылдарыңнан мен азапталамын ғой достарым.

**Жаңабай.** Рас екен ә!

**Тәнтәй.** Құдіреті күшті құдайым ай! *(Жаңабайды итереді)* Қой кеттік, бәлесінен аулақ, мынаған расымен бірдеңе қонайын депті. *(Екеуі кетеді)*

**Ғайыпбай.** *(Жан – жағына қарап)* Қатын, сорлап қалғыр! Өзіңнің туған күйеуіңе де жаның ашымағаны ма сонда? *(Орнына тұрып)* Бір істеген әрекетім үшін бүкіл халыққа күлкі болдым ау! Енді кімге тағы қандай өтірік айтамын десеңші? Мұны бұлай қалдырмай алдын ала бір шара қолдануға тиіспін. Кешегі талдың қимылын жасауды ұмытып қалсам бәрі маған сенбей қалады. Соны жиі қайталау керек. *(қайталап тұрады)*

*Үйінен әйелі шығып, жанына жақындайды.*

**Арызгүл.** О, сорлы – ау! Мына байқұс әлі сауықпаған ба? Ей, шал, ойбай, танымай қалып тырқыратып қуа жөнелмесін. Енді ауылды айналып алжыған шалымыздан қашу ғана қалып еді... *(жөткірініп)* Шалым!

**Ғайыпбай.** *(сасқалақтап)* Ау. Ау! Сен бе?

**Арызгүл.** Мен ғой!

**Ғайыпбай.** *(Бұрылып)* Сен тағы көріп қалған екенсің ғой.

**Арызгүл.** Далада секеңдеп жүрсең ауылдың бәрі көреді ғой сені. *(белін қимылдатып)* Ондайды үйде істеу керек қой, балалар жоқ кезде как раз...

**Ғайыпбай.** Келші бері.

**Арызгүл.** Мені танып тұрсың ба? Танымай қалып қуып жүрмейсің ба?

**Ғайыпбай.** Қойшы ей, қайдағыны айтпай. Кел бері жаныма ақылдасатын шаруа бар. *(Әйелі келеді, екеуі жайғасады)* Менің қандай екенімді ауылға айтып тастапсың.

**Арызгүл.** Кім? Мен бе?

**Ғайыпбай.** Бәрін қойшы. Енді екеуміздің әңгімеміз ортақ болуы керек.

**Арызгүл.** Қандай әңгіме?

**Ғайыпбай.** Былай болсын... Енді сен айтасың маған аруақ қонып, ауратыны рас – деп. Өзімен – өзі сөйлесіп, дүлей күштермен шайқасады де...

**Арызгүл.** Рас па?

**Ғайыпбай.** Сосын айт... Ауырып болғасын бұлақтың суын ішсе болды тәп – тәуір болып кетеді, бұлақтың суы қай жеріне тисе, сол жері нұрланып тұрады екен, ал оны кез – келген адам көре алмайды де.

**Арызгүл.** Мына айтып отырғаныңның бәрі рас па? Енді сені қалай емдеуге болады?

**Ғайыпбай.** Мен емделемін. Бір – ақ әзір емес. *(Бұлаққа қарайды)* Бір шаруаларым бар.

**Арызгүл.** Есіңнен адасқансың ба шаруасы несі? *(ыңғайсызданып қалады, халыққа)* Расымен есі ауысқан екен ғой. Бірақ дені сау адамның сөзін айтады. *(Дауысын шығарып)* Әй, Ғайыпбай сен мені танып тұрсың ба?

**Ғайыпбай.** Мынаның дені дұрыс емес шығар. Мен саған бағанадан бері не айтып отырмын...

**Арызгүл.** Тоқташы менің атым кім?

**Ғайыпбай.** Мына қатынның да қылық шығарғаны – ай! Жастайымнан миымды жеген адамның атын қалай ұмытайын? Сенің атың Арызгүл!

**Арызгүл.** Ол дұрыс. Неше баламыз бар?

**Ғайыпбай.** Ақыл – есің дұрыс емес сенің, құдай ақына айтайын... 3 баламыз бар.

**Арызгүл.** Олар қайда қәзір?

**Ғайыпбай.** Қайда болушы еді, қаладағы Раушан тәтесінің үйіне кетті. Оны өзім апарып тастағам.

**Арызгүл.** Сенің ақыл – есің дұрыс қой қымбаттым!

**Ғайыпбай.** Бұлақтың суын ішіп алдым емес пе?

**Арызгүл.** Сонда сол көмектесе ме?

**Ғайыпбай.** Не айтып отырмын бағанадан бері көксоққыр – ау! Мен емші болатын секілдімін.

**Арызгүл.** Оданда арағыңды ішіп жүре берші.

**Ғайыпбай.** Болмай жатыр, емдеп көру керек.

**Арызгүл.** Сен құранның аяттарында білмейсің ғой.

**Ғайыпбай**. Өзіміз оқытамыз дейді.

**Арызгүл.** Кімдер?

**Ғайыпбай**. Дүлей күш.

**Арызгүл.** Қатынап оқисың ба, өздері келе ме?

**Ғайыпбай.** Не айтып отсың?

**Арызгүл.** Сен не айтып отсың?

**Ғайыпбай.** Мені қинап жүрген күшті айтам, санама сөз салып береді. Соны айтамын тек емделушілерге. Қатынап оқиысың ба, келіп оқыта ма дегенің не сөз?

**Арызгүл.** Қандай сұрақ қоярымды да білмей отырған жоқпы ба?

**Ғайыпбай.** Сұрағың болса ұндемей отыра берсей, жоқ, бірдеме деп қалу керек пе әлде? Жүр үйге. Емнің астында қалсын.

**Арызгүл.** Сонда да емге жақындатпаймын сені.

*(Әйелі екеуі үйге кіріп кетеді.)*

***Төртінші көрініс***

 *Тәнтәй, Жаңабай екеуі қолын байлап, мойнына іліп алған бір әйел кісіні алып келеді. Әйел кісі бұлақтың суын, ағашты айналып қарап жүреді.*

**Тәнтәй.** *(Ғайыпбайдың үйін көрсетіп)* Міне мына үйде тұрады, осы суды ішеді де қайта адам қалпына келеді. Емші болып кетті. Бұрын осы ауылдың мен – мен деген бұрылыстарын бермейтін алқаш еді. Бір – ақ түнде адам емдейтін әулиеге айналды да шықты.

**Жаңабай.** Сынықтан басқасының бәрін емдейді. Мына бұлақты ертеректе арғы аталарының бірі құранның құдіретімен қазған.

**Келіншек.** *(Таңқалып)* Мәссаған!

**Жаңабай.** Арғы аталары жын ұстаған мықты әулие болған деп естідік. Осы маңға Дария алыс, халық бір жұтым су таппаған уақытта әлгі аталарының біреуі жындарды пайдаланып құдық қаздырған екен. Сол құдық кейіннен бұлақ болды, ал біздің құрдасымыз құдық болды.

**Келіншек.** Емдемеген емі жоқ па сонда?

**Тәнтәй.** Емдемеген емі жоқ болғанда былай ғой... Оған мына қасиеттің қонғанына азғантай күн болды, әлі опыт жоқ. Бірақ, шын ниеттеніп, ізгі мақсатымен келген адамдарды емсіз қайтармайды ол...

**Жаңабай.** Иә, иә. Бірінші сенім ғой. Сенсеңіз болды... Біз өз көзімізбен көргенбіз оның қалай қиналғанын. Онымен кездескенде сеніміңіз басқа болса ол қара қарғамен сөйлесіп кетеді де сізді көрмей қалады.

**Келіншек.** Қойыңызшы, распа?

**Тәнтәй.** Екеуміз куәміз құдай ақына... Қылжақтап, айтқан сөзіне сенбей отыр едік, көз алдымызда өзгеріп сала берді. –«мені азаптайтыны, маған сенбегендердің лас ойы» - деді де жерге жатып алды. Сіз дайындалыңыз мен шақырайын. *(Ғайыпбай – деп айқайлайды, Ғайыпбай шығады)* Ғапеке, Ғапеке мына бір келіншек сені іздеп бармаған тауы, баспаған жері қалмапты.

**Ғайыпбай.** Неге?

**Тәнтәй.** Негесі несі? Ой аллай... Жер бетінен жанына жұмақ, елінен ем таппағасын іздеп келгені де.

**Ғайыпбай.** Мені адам емдейді деп кім айтты?

**Тәнтәй.** Қатының! Өзі ішкен суды, бүркісе, су тиген адамдарың сауығып кетеді деді ғой. Бүкіл ауылдың адамдары кеш батқанын күтіп жүр.

**Ғайыпбай.** Неге?

**Тәнтәй.** Саған келуге.

**Ғайыпбай.** *(Халыққа)* Көргенде де қатыннан көрдім – ау қорлықты. Мен дайын емес едім ғой! *(Бұлақтың жанындағы орындыққа отырады, келіншекке)* Келіңіз бері. *(Келіншек барады)* Сырқатыңыз қандай?

**Келіншек.** Қолымды кесіп алғам бір апта бұрын. Емханаға барсам қолың жарамайды, кестіріп тастаңыз дейді. Адам өз қолын өзі қалай кеседі? Оны кестіртсем жерлеу керек болады, ал жерлесем денеңнің бір мүшесі көрге кірсе қалғанын шақыратыны тағы бар. Осыны ойлап, күні – түні қажып біттім ағасы – ау! Бір амалын қыла көріңіз ағажан!

**Ғайыпбай.** Қолыңызды көрсетіңіз. *(келіншек қолын шешіп, оған көрсетеді, Екеуіне қарап)* Кетіңдер екеулерің, біреулер келетін болса кіргізбеңдер! *(Қолын көреді, бұлықтың суын ауызына толтырып, талдың қимылын қайталайды да қолына су бүркейді. Әр су алып бүркіген сайын қайталайды. Кейін қолын суға жуғызады да ыдысқа су құйып береді.)* Мына суды үш мезгіл құйып тұрыңыз қолыңызға.

**Келіншек.** *(қолын байлап жатып)* Рақмет ағасы. Алла разы болғыр кісі екенсіз. Ақыңызды не істейін? Қанша еді?

**Ғайыпбай.** *(Сасқалақтап)* Білмеймін қарындасым, бергеніңді бер. Қолыңа су құйғаныма пәленбай десем ұятты.

**Келіншек.** *(Қалтасынан ақша шығарып жерге қойып кетеді)* Рақмет ағасы, сау болыңыз! Бір аптадан кейін келермін, тәуір болып жазылып кетсе малыммен келемін ғой! Сау болыңыз.

**Ғайыпбай.** Малың қызғанып жүрмесін... А, ай төрт аяқтыны айтып отырсың ба?

**Келіншек.** Ау?

**Ғайыпбай.** Жо – жоқ ештеңе! Жақсы сау бол! *(келіншек кетеді)* Міне саған бизнес... Бұлақтың суын сату арқылы байып кетесің. (пауза) Бұныңда артында қатынның тірлігі. Сенің өтірігіңнің шын екенін дәлелдеу үшін ауылға әулие болып кеттім – ау! Арғы аталарымның қасиеті шынымен қонайын деген жоқ па осы маған? Шыныменде өзімде бір қасиет барын сезіп жүр едім.

**Тәнтәй.** *(келеді)* Ау, не қылдың әлгі келіншекті?

**Ғайыпбай.** Емдеп жібердім. Қайдан тауып жүрсің оны?

**Тәнтәй.** Қаладан. Ауылға қайтайын деп адам жинап тұрсам. «Осы ауылда бір әулие кісі бар ек ен» - деп өзі іздеп келді маған. Адам жиналғанша әңгімелестік, сосын, ауылдың адамдары да сені мақтап, «қасиет қонған адам ғой ол» - деп, әңгімелеспесі бар ма?

**Ғайыпбай.** Былай етейік... Меніңде қаным текті ғой, оны өзіңде білесің. Аталарым Қарақалпақстаннан аяқ киімінен ешек жасап келген әулие болған. Мен енді ішпеймін! Түнімен ұйықтай алмадым, мазам қашады... Кеш батса болды көзіме қайдағы жоқ нәрселер елестеп, құлағыма тыным жоқ. Жаңағы келіншекті емдеп ем, жақсарып қалдым. Сен ауылға айт мені емші де!

**Тәнтәй.** Ауыл сен айтпаяқ біледі. Бірақ ақшасына емдеп жүрмісің е?

**Ғайыпбай.** Бергендерін береді ғой! *(Аспанды басымен көрсетіп)* Ана жақтан келген қасиетті қалайша ақшаға айырбастайсың? Жан рақатым үшін соның бәрі.

***Бесінші көрініс.***

*Үйдің алдында жиналған адамдар есіктен әйелі шығады.*

**Арызгүл.** *(Жиналғандарға)* Ағайындар, туыстар! Менің аса құрметті байым, балаларымның мейірімді де парасатты әкесі барлықтарыңызды да қарап, емдеп беруге ықыласты екенін айтқым келіп тұр. Әрине, ауру болғасын адамның жаны емделу процесінде ұзақ уақытты алуы да мүмкін. Қасиет қонған Ғайыпбай сіздердің көңілдеріңізді қалдырғысы жоқ, бір – ақ түскі үзіліске шығып шамалы әл жинап алғысы келетінін өзінің сенімді де сазімтал, ақылды да инабатты әрі көрікті әйеліне айтқызғанды жөп санап, мені сіздерге жіберді.

**Халық.** Алыс жерден келгендер осында қалсақ бола ма?

**Жаңабай.** *(Шығып)* Алыстан келген адамдар болса мына тұрған менің үйіме жүріңіздер, демалатын төсекпен, ыстық тамақ бар.

*Халық тарайды. Тәнтәй, Жаңабай, Әйелі есік алдындағы орындыққа отырады.*

**Тәнтәй.** *(Әйеліне)* Жағдай қалай?

**Арызгүл.** Жақсы. Саған ақша берейік бізге салқындатқыш әкеліп берсей құрғыр. Мені аямасаңда ана құрдасыңды ая, бір бөлмеде тапжылмай отыр, жүруге мұршасы жоқ.

**Тәнтәй.** Әкеліп беремін ғой!

**Жаңабай.** Мына Ғайыпбайдың ерлігін айтам е? Бір ауылды бір аптада курорттық жерге айналдырып тастады емес пе?

**Әйелі.** Менің шалымның арқасы соның бәрі. Осы байды таңдарда құдайдан мені үлкен несібеге жолықтыр деп тілеп едім. Құдай бар ғой! Мендей адал адамның тілегін алмай құдайға да бәле көрініп пе?

**Тәнтәй.** Сол сенің жаман шалыңның арқасында менің адам таситын құнымда қымбаттады, әрі, оның таксисті болып алдым.

**Жаңабай.** Менде жаман үйімді жақсылап жөндеп алдым, қазір ұялмай қонақ шақырсамда болады, оның үстіне алыстан келгендерге асхана мен жататын жер қылып ақша табам. «Баяғыдай жұмыс істе!» - деп миымды жейтін қатын қазір өзінің қайда қалғанын білмейді. Адамдарды күтіп әбден сілікпесі шықты байқұстың. *(Бұлақтың жанында бір келіншек жүреді)* Е, Арызгүл? Әй Арызгүл, ана жүрген сенің қайынапаң емес пе?

**Арызгүл.** *(Анықтап қарайды)* Иә, мынау сол ғой! Бұл кісінің қай жері ауырып қалыпты? Не ем іздеп келіпті құрғыр? Осы кісіні суқаным сүймейді, алдында малды сатқаны аздай, үйді сатамыз деп, бізді үш баламызбен тентіретіп жібергісі келген қақбас қой! Тағы не ойлап келген екен? *(жанына барып, иіліп сәлем береді*) Сәлембердік!

**Апасы.** Көпжаса айналайын! Бақытты бол! Інім қалай?

**Арызгүл.** Ініңізге ем қонды құдайға шүкір. Жан – жақтан адамдар келіп қаралып жатыр.

**Апасы.** А, а, бәрекелді. Өзі қайда?

**Арызгүл.** Үйде.

**Апасы.** Кіруге бола ма?

**Арызгүл.** Дәретіңіз бар ма еді? Қазір үйіміз кішігірім мінәжәтхана болған. Күйемнің айтысы, дәретсіз келген адамдар мені ауыртады дейді.

**Апасы.** Менің табаным оған күш қосады, қәне тұр былай... Қарайгөр өзін, қолдарына байлық тиіп, билік қысып қалыпты ғой. *(Үйден Ғайыпбай шығады)* Інім айналайын, қалайсыңдар? Келе сала сәлем жоқ, не сауқат жоқ... Үйге кірмейсің деп кеудемнен итеріп тұрған әйеліңе ренжідім. Жарқыным, бірақ сен үшін оны да кешіремін ғой! Менің бауырларымның анасы емес пе? Жүдеп кетіпсің ғой, қалайсың? *(Орныдыққа)* Кел отыршы мында. *(Сумкасын ашып)* Қарашы міне саған не алып келдім?

**Ғайыпбай.** Рақмет, рақмет. Жақсымын... өзің қалайсың? Иә, жәй жүрсің бе?

**Апасы.** Жәй жүргені несі, бұл не сұрағың? Мен сонда өз әке – шешемнің үйіне келе алмаймын ба?

**Арызгүл.** Үй енді керек болған екен ғой!

**Ғайыпбай.** *(Әйелі)* Өшірші е, үніңді!

**Апасы.** *(Жыламсырап)* Өмірі осында келсем ұрыс естіп қайтам. Әке – шешем тірі болса мұндай мінез көрсетпес едіңдер...

**Арызгүл.** Әке – шешеңнің жерлеуіне келіп пе едің?

**Ғайыпбай.** *(Әйеліне)* Өшіресің ба үніңді, әлде мен өшірейін бе? қойсайшы болды! *(Апасына)* Жәй келдің ба дегендегім... Маған адамдар ем қабылдауға келеді, сенің де бір жерің ауырып қалып, кезек күтіп отыр ма екен деп сұрағаным ғой! Ондай ойдан адамын.

**Апасы.** Ауырып келдім, жаным, жаным ауырады. Өткен – кеткенді ойласам сыздайды. Сен оны емдей аласың ба?

**Ғайыпбай.** Ол... Оны... Емдеуге бола ма өзі?

**Апасы.** Әрине емдеуге болады. Тек осында жатып біраз тынығып алсам емделемін.

**Арызгүл.** *(халыққа)* Өзіміз симай жатқанда... *(Ғайыпбайға)* Адамдар келе жатыр үйге кір отағасы. Мен шамалы ұстай тұрайын, тамақтанып алшы қымбаттым! *(Ғайыпбай кетеді, апасына)* Егер сен біздің пайдамызға ортақтасу туралы ойлап келсең менен жақсылық күтпе. Емделіп болған күні кетесің.

**Апасы.** Келгенде қандай едің сілімтік, менімен сөз таластыратын болғансың ба?

**Арызгүл.** Келгенде бейкүнә едім, сендерді көріп жетілдім қазір. Рақмет!

**Апасы.** Байқаймын, қадірсіз күйеуіңді еркелетіп ағайындарға қарсы қоя бастапсың!

**Арызгүл.** Қадірі бар ағайындармен ғана араласамыз... *(Кетеді)*

**Тәнтәй.** *(Жаңабайға)* Бізде кетейік. *(екеуі кетіп қалады).*

**Апасы.** Так! Мына жерлер заңмен қорғалмаған құдай біледі... Қолдарына түскен азын аулақ ақшадан бастары айналып, қайда жұмсарларын білмей жүрген шығар. Қалада тұрсада баяғыда аштан өлетін адамдар ғой, құрсын өлмесін... Мен мына жерді потенттеп аламын дегенше өлмей тұра – тұрсын. Одан кейін күл болмаса бүл болсын, неге тентіреп кетпейді. Еміне қатысым жоқ, суын алып алсам болды. *(Бір кісі келе жатады)* Кешіріңізші, сізден сұрайын деп едім...

**Адам.** *(тоқтайды)* Иә!

**Апасы.** Мен осында бірінші рет келуім еді, кешірші жарқыным айтып жібермес пе екенсің... Қалай емдейді өзі?

**Адам.** Естуім бойынша бір келген адам екінші қайта келмейді дейді.

**Апасы.** Ол не деген сонда?

**Адам.** Келгендердің бәрі тәуір болып кетеді екен. Екі күн болды осында тұрғаныма әлі кезекте тұрмын.

**Апасы.** сенің қай жерің ауырады?

**Адам.** Бүйрегімнен ұйықтай алмай жүр едім, ана бұлақтағы суды ішіп тәуір болдым ау деймін.

**Апасы.** Ол қалай?

**Адам.** Осында қонғандарға азанда аш қарынға бір кесе су береді, сосын жатарда, өз қолымен құйып берсе ғана емі бар.

**Апасы.** О, тоба! Адамдар соқыр болайын десе қазір ақ екен ғой! *(халыққа)* өз клиеннтерімді қашырмайын. *(дауыстап)* Ем болсын!

**Адам.** Рақмет! Сіздің қай жеріңіз ауырады?

**Апасы.** Басымның сақинасы бар.

**Адам.** Осында менімен бірге ауылымның келіншегі келген, басын осы суға жуды да тәуір болып кетті.

**Апасы.** Тіс ауруына ше?

**Адам.** Су ішсеңіз болды. Негізі апайсыз ба, қарындассыз ба былай ғой! Мына суды ішерде қай жеріңізге бағыттайсыз сол жеріңізге барады ғой!

**Апасы.** А, дұрыс екен. Ниетіңізге байланысты дейсіз ғой!

**Адам.** Аха, ниетке ғой!

***Алтыншы көрініс.***

*Ғайыпбай ағаштың түбінде отырады. Жан – жағына қарайды.*

**Ғайыпбай.** Не болып кетті бұлағым? Мен сенен осындай тағдыр сұрадым ба? Расын айтшы сен бердің бе, әлде, менің өз бойымда бар ма еді? Өзімде болуы мүмкін, себебі жақсы алып кеткенге қарағанда. *(пауза)* Қалай, өзгергем бе? *(пауза)* Қандай қиын!.. Доссыз, бауырсыз, тек әйелің, олда ақшаны көріп маған деген сыпайыгершілігі жоғарылып кетті. Ех, ақша сені уыстап алып шашар ма еді *(қалтасынан ақша шығарады).* Бұны шашу үшін балаларымның киімдеріне кететін ақшаны алып қалу керек. *(жартысын қалтасына салады).* Одан кейінгі тамақтар мен киім – кешек бар *(тағы қалтасына салады).* Көрші – көлем, туған – туыс, дос – жарандардың өлім – жетімдері мен той – томалақтары бар *(тағы қалтасына салады*). Өзіңінің қонақ шақыруыңа тағы ақша керек, *(азын қалтасына салып)* жетпей қалды ғой! Ех, ақша сонда да шаш дейді!..

*(ағаш қимылын қайталайды)* Осылай билеп байып кетеді деп ойлаппын ба? Құрдастарым оны естісе менімен мүлде араласпай кететін шығар. Расымен менен клубтағы шешініп билейтін қыздар мың есе артық. Олар халықты да, өзінде алдамайды. Маған келген әр адамның жанарларынан үлкен отты көріп, қалай ғана алдап отыра беретініме таң қаламын. Бір би, сосын өтірік әңгіме, ақша қалтада.

**Апасы** *(келеді).* Менің інім әулие болып кетіпті ғой!

**Ғайыпбай.** Қалайсың?

**Апасы.** жақсымын, тіпті жұрттардан жақсымын.

**Ғайыпбай.** Білемін, сенің не көздеп келгеніңді де сезіп тұрмын.

**Апасы.** Әрине, сен әулие емессің бе?

**Ғайыпбай.** *(халыққа)* Расымен, мен оны қайдан сезіп қойдым? Бұл қасиет расымен де мені иемденіп алған секілді ғой!..

**Апасы.** Мен сенің әулиелігіңе сенбеймін, жұртты алдасаң алдарсың бірақ, мені алдай алмайсың? Өйткені сен менің қолымда өскенсің...

**Ғайыпбай.** Сені менен басқа ешкім жақсы көрген жоқ қой. Ылғи ойыңда алдау, арбау болатын. Қайтсем тез байып кетемін, біреудің есебіне күн көру... Қолы ашық, жуас жігіттерді өз пайдаңа жегіп қоятын есек секілді көретінсің.

**Апасы.** Сен әулие болдым деп маған ауызыңа келгенді аталай берме.

**Ғайыпбай**. Сенің тіпті пасықтығың сондай, екі адам әңгімелесіп тұрса мен туралы айтып жатырған жоқ па екен деп құлағыңды түріп жүресің. Ол сенің өзіңе үйреншікті әдетке айналған тіпті.

**Апасы**. Өшір деймін үніңді!

**Ғайыпбай**. Мен сенің қалаған нәрсеңнің бәрін беремін, тек мына бұлақты емес... Менің жақсы бір идеям бар! Оған аз ғана уақыт керек... Сендердің қолдауларың керек. Сосын бәріміз бірге осы шаңыраққа жиналамыз. Бәрін шақырамын. Аз қалды.

**Апасы.** Уақытың бітті! Енді менің дәуренім басталды. *(Ғайыпбай қарайды)* Бұл жер енді менің игілігімде. Саған адам тартып, жұмыс жасап отырғаныңа процентін есептеп беремін. Ал мына бұлақ уже менікі. *(кетіп қалад)*

**Ғайыпбай.** Мен емес әйелім әулие ғой негізі. *(ашуланып)*

***Жетінші көрініс.***

*Ғайыпбайдың үй жағы, есік алдында Әйелі, Тәнтәй, Жаңабай.*

**Арызгүл.** Ар жоқ, намыс жоқ, надан адамның ісі емей немене? Сүмірейіп келді де, бұлақты өз игілігіне алып алды. Енді бәріміз соның қол астында жұмыс істейміз?

**Тәнтәй.** Баяғыдан су жұқпас суайт еді. Осы шаңырақтағылардың ешқайсысында жоқ ондай зұлымдық. Е, Жаңабай, есіңде ме? Баяғыда бәрімізді бір бөлмеге қамап қойып мысықтың етін жегізетін еді ғой! Сонда шығып кетуге қорқамыз, сүмірейіп жеп отыра беретін едік қой!

**Жаңабай.** Осы пиғылынан ғой байсыз жүргені. Қайда барсада қанша адамның көз жасы жібермейді ғой!..

*Апасы келеді.*

**Арызгүл.** *(Апасына)* Айызың қанған шығар? Қашан келсеңде осы... Жүрген жеріңде бір береке болсайшы. Төбеңнен қайғының қара бұлты арылмаған сорлы адамсың ғой сен!

**Апасы.** Енді не айтсаңда бәрі бір, пайда менде.

*Ғайыпбай үйден атып шығады, соңынан ерген адамдар шуылдасып жүреді. Ғайыпбай жиналғандардың жанына келеді.*

**Ғайыпбай.** Тоқтаңдар! *(бәрі үнсіз)* Мен сендерге емші емеспін. Бәрінен жалықтым! Осы уақытқа дейін мен сендерді алдағам.

**Тәнтәй.** Мынауыңның дені сау ма?

**Жаңабай.** Еміне ем қонайын деген шығар. Әулиелердің жындары бір – бірімен төбелеседі деп естігем.

**Тәнтәй.** *(Жаңабайға таңғалып қарайды)* А, расымен бе?

**Жаңабай.** Рас, талай көргем...

**Тәнтәй.** Онда құтқаралық. *(дауыстап)* Уа, халайық! Біздің қасиетті емшімізге өзге емшілердің жындары келіп тиісіп жатқан көрінеді. Солардан құтқарайық.

**Жаңабай.** Иә, менің үй жағымнан тастарды сатып алып оларға лақтырайық. *(Тәнтәй түртіп жібереді, ыңғайсызданып қолын сермеп кетеді*) Кет пәлекет, кет. Емшімізге тиіспе!

*(Ғайыпбайды ортаға алып бәрі қайталайды, орталарынан сытылып шығады.)*

**Ғайыпбай.** *(Халыққа)* Мен бұларға не айтып отырмын. Өтірігіме мұнша халық сенеді деп ойламаппын. *(Қолын көтеріп, айғайлайды)* Тоқтаңдар! *(Бәрі басылады)* Мен емші емеспін!

**Арызгүл.** Байқұс шалым шаршаған екен!

**Ғайыпбай.** Қайдағы шаршаған *(биін көрсетіп)* мынаның бәрі өтірік. Менің ойлап тапқаным. Тек мені есі ауысып кеткен екен деп ойламасын деп істегенім. Рас айтамын.

**Арызгүл.** Әлде 10 – 15 күнге демалып қайтасың ба бір жаққа барып?

**Ғайыпбай.** Жақсы... Сосын?

**Арызгүл.** Кәсібіңді қайталайсың келіп.

**Ғайыпбай.** О құдай, менің өтірігімнен мынша жұрт сенетіндей не істедім саған? *(Халыққа қарап)* Айтсаңыздаршы мені емші емес деп! *(Тал жаққа қашып кетеді, бәрі ізінен жүгіріп кетеді, апасы қалып қояды.)*

**Апасы.** Ем болмаса, маған дым болмайды ғой! Ғайыпбай көкем, тоқташы, тәтеңді күтші! *(Ізінен жүгіріп кетеді.)*

***Сегізінші көрініс.***

*Ғайыпбай түнделетіп ағаштың жанына келеді, қолында балта, күрегі бар. Балтаны жерге қойып, күрекпен қаза бастайды. Ашуланып күректі лақтырып жібереді.*

**Ғайыпбай.** Құрып кеткір, атаңа нәлет қара ағаш. Әулие болмай адыра қал оңбаған. Сенде жоқ қасиетті көрсетемін деп, бәлеге қалдым. Нем бар еді? Нем бар еді бұлай қылжақтайтындай? Ағайын – туыстың да шынайы бет – бейнесі ашылды. Мені шаршайды деп ойламайсың ба? Сен расымен құдіретті болсаң маған келтірмей, өзің неге емдемейсің соларды? Ауылдың молдаларына не жоқ. - Сенің ішіңе жын кірген - деп, күңкілдейді ізімнен қалмай. Өзіңнің мешітіңе жиналған адамдарға уағызыңды айтта отыра бер. Садақадан жиналған азын – аулақ ақшамен имам болып кет. Мен саған бірдеме деппін бе?

 Үкіметтің менде не жұмысы бар? Мен үкімет жұмысына араласыппын ба? Жерге, суға, адам басына, мал мен жарыққа салық төлеп отырғаным аздай, енді мына тірлігіме де дәмелерің түскен екен. – Заңсыз ба, заңмен ба тексеріс барысында көреміз – деп әкіреңдейді еще. Ал, заңсыз емес ал! Мен жұртты алдадым, ал! Олар маған сәт сайын келіп, ішкі ауруларына сұраған көмектері қызықтырды.

 Басында ешкім өтірігіме сенбеді. Енді шындығыма сенбейді. Көрсетейін сендерге әулиенің құдіреттін! *(қолына балтасын алып ағашты шаба бастайды,)*

*Жарық өшіп, қайта жанады. Таң атқан. Әйелі есік алдына шығады, ағаштың құлап жатқанын көріп шыңғырып жібереді. Жанына адамдар жүгіріп келеді. Бәрі ағашқа қарап, бір – бірімен сыбырласып тұрады.*

**Арызгүл.** *(Жан – жағынан күйеуін іздеп қарайды, әр қайсысынан сұрап шығады)* Ғайыпбай қайда? Көрдіңдер ме?

*(Бәрі іздей бастайды, айқайлап)* Ғайыпбай! Ғайыпбай! Ғайыпбай! *(сахнадан шығып кетеді, дауыстар алыстан естіліп тоқтайды. Айдалада Ғайыпбай отырады, үсті жұпыны, қолында күрек пен балта.)*

**Ғайыпбай.** *(Жан – жағына үреймен қарап)* Мені өлтірген сен, сені өлтірген мына балта. *(балтаны сермейді)* Кет, жоғал! *(Шаттанып)* Мен сенің қалай құлағаныңды көрдім! Қаншама жылдар бойы саяңа жасырынған адамдарыңның ықыласы түкке де тұрмады ғой! Еңгезердей алып ағаш, сан мыңдаған бұтақтары мен миллиондаған жапырағыңның жер жастанғанын көрдім. *(Дауыстап күледі)* Сенің тамырың қанмен суарылған, сенің тамырың қанмен суарылған. Сенің тамырың қанмен суарылған. *(Үрейленіп)* Сені мен емес мына балта өлтірді. Мен өлтірмедім қасиеттім!.. Күрек қазды тамырыңды, балта шапты. Жалғыз мен емес, біріміз сені өлтірдік. Сен жығылғанда, бұтағыңды біреу екті ме, қайта ағаш болсын деп? Бәрі отындыққа алып кетті. Сені біз өсірдік, біз өлтірдік, біз өртейміз! *(Сахнадан жүгіріп шығып кетеді. Балта мен күрек жерге қадалған күйі қалып қояды.)*

**Соңы.**

**18.04.2019.**